هوالأنور

عینتاب احبّای الهی ملاحظه نمایند

هوالأبهی

ای دوستان یزدان کوکب پیمان و صبح نورانی میثاق آفاقه پرتونثار اولنجه گوزی آچیق اولان مشتاقان دیده‌لری پرنور و گوگللری مسرور و سینه‌لری صحرای طور اوله‌رق تجلّیات رحمانیّتله فیض حبور بولدیلر امّا گوزلری کور و گوگللری زنگ جهالت ایله پاسلانوب خور اولان خفّاشان ناقضان صقیلوب هر بری بر حفرهٴ نکبت و فتوره صوقولوب ظلمات شبهات و حفرات مفتریاته اوغرایوب کیمی بو صباح دگل کیمی بو طریق نجاح دگل کیمی انوار غائب و ظلمات غالب‌در دیو ترّهات ایله تفوّه ایتمگه باشلینجه صبح حقیقت شعاع ساطعنی و نور لامعنی صالیویردی خفّاشان پشیمان و طیور لیل اسیر نکبت و ویل اولدیلر ایسه‌ده نه چاره النّار و لا العار الجاءآتیله تعصّب و عناده التزام ایده‌رک میثاق الهینک نصّ جلیلنه و امّ الکتابک برهان و دلیلنه مقاومت ایتمک استیورلر آه آنلره واه آنلره فسوف یرون انفسهم فی خسران مبین ع‌ع

این سند از [کتابخانهٔ مراجع بهائی](http://www.bahai.org/fa/library) دانلود شده است. شما مجاز هستید از متن آن با توجّه به مقرّرات مندرج در سایت [www.bahai.org/fa/legal](http://www.bahai.org/fa/legal) استفاده نمائید.

آخرین ویراستاری: ۱۷ آوریل ۲۰۲٣، ساعت ۵:٠٠ بعد از ظهر